Verskeie veranderinge aan Stormers-spanJohn Dobson (youtube.com) Die insluiting van die vleuel Leolin Zas is een van sewe veranderinge aan die Stormers-span wat Vrydagaand met die Ospreys kragte meet. Dit is Zas se eerste proesel rugby dié seisoen vir die Kapenaars. In die ander veranderinge vir die Stormers se Verenigde Rugbykampioenskap-kragmeting in Swansea draf Clayton Blommetjies op heelagter en Paul de Wet op skrumskakel uit in die plekke van die Springbokke Damian Willemse en Herschel Jantjies, wat na Suid-Afrika teruggekeer het. Op senter sal Dan du Plessis uitdraf in die plek van Sacha Mngomezulu, wat verlede naweek in Parma teen Zebre uitgeblink het, maar nou na die reserwebank gerelegeer is. Voorlangs sak Hacjivah Dayimani as steelkantflank in die plek van Willie Engelbrecht, met Nama Xaba wat Junior Pokomela as oopkantflank vervang. Laastens is Marvin Orie die nuwe nr. 5-slot in die plek van André Smith. Die Stormers-afrigter, John Dobson, het ook verras met die insluiting van die Springbokke Steven Kitshoff en Joseph Dweba op die reserwebank. Oor Zas se insluiting het Dobson gesê hy was verlede seisoen een van die span se groot uitblinkers totdat hy beseer is en hy verdien weer speelkans noudat hy weer fiks is. Die Stormers-kaptein, Salmaan Moerat, het oor Vrydagaand se wedstryd gesê hy en slotmaat Orie brand om met Alun Wyn Jones en Adam Beard kragte te meet. “Hulle is gerekende teenstanders en ’n goeie kans vir ons om ons te meet,” het Moerat gesê. Die spanne is: Stormers: Clayton Blommetjies, Angelo Davids, Alapati Leiua, Dan du Plessis, Leolin Zas, Manie Libbok, Paul de Wet, Evan Roos, Hacjivah Dayimani, Nama Xaba, Marvin Orie, Salmaan Moerat (k), Neethling Fouché, André-Hugo Venter, Ali Vermaak. Plaasvervangers: Joseph Dweba, Steven Kitshoff, Brok Harris, Ernst van Rhyn, Marcel Theunissen, Willie Engelbrecht, Godlen Masimla, Sacha Mngomezulu. Ospreys: Max Nagy, George North, Owen Watkin, Michael Collins, Keelan Giles, Stephen Myler, Rhys Webb (k), Morgan Morris, Jac Morgan, Ethan Roots, Alun Wyn Jones, Adam Beard, Tomas Francis, Dewi Lake, Nicky Smith. Plaasvervangers: Scott Baldwin, Rhys Henry, Tom Botha, Rhys Davies, Dan Lydiate, Reuben Morgan Williams, Jack Walsh, Luke Morgan. Skeidsregter: Gianluca Gnecchi (Italië).